寄王子直  其一
作者：劉攽
朝代：宋

paragraphs: 三見登賢書，每有千人進。
少年盛名聲，高士離幽遁。
吾憐王子秀，屢黜曾不近。
棲遲困家食，屈首仕州郡。
始疑造物意，實於才者吝。
寧與朝廷分，不使山野盡。
間令特達士，竭力事推引。
知音與彙征，千歲名雙振。
憶君盛文華，遇事尤精敏。
雷電騰火車，波濤駕蛟蜃。
譬之逢羿射，所發無不準。
固窮當益堅，達生尚無悶。
府公樞軸老，治道常坐論。
屢聞下榻迎，豈惟虛己問。
人生貴意氣，感激多發憤。
想見吐胸中，江河出方寸。
便當薦書上，累鷙推孤隼。
咫尺青冥天，勵翼見翔奮。
年華不吾與，二毛倏生鬢。
祿仕久益貧，拙謀老仍鈍。
干時尚有違，得名諒無分。
行當鴻鵠舉，判與麋鹿渾。
江魚事鈎罩，吳稻收囷囤。
君時據亨衢，寄聲勿招隠。